**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.10.2017, ora 08.00 – 26.10.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 26.10.2017, ora 07.00**

**RÂURI**

**Debitele au fost în creştere,** din cauza propagării, în bazinele mijlocii și inferioare ale râurilor: Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Jiu, Olt, Vedea, Argeș, Ialomița, Buzău, Rm.Sărat, Putna, Trotuș, Bistrița, Moldova, Suceava, Bârlad, Jijia și pe cursurile Someșului, Siretului și Prutului. Pe celelalte râuri debitele au fost în scădere, exceptând râurile din Dobrogea, unde au fost relativ staționare.

 Debitele se situează la valori cuprinse între 30-90% din mediile multianuale lunare, mai mari pe râurile din bazinele hidrografice: Someșul Mic, Crișul Repede, Jiu, Olt, Argeș, Ialomița, Siret (exceptând Bârladul), bazinele superioare ale Vișeului, Crasnei, Barcăului, Mureșului, Bârzavei, Carașului și Nerei.

 Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, în scădere**, exceptând cursurile inferioare ale râurilor Someş, Crasna, Barcău, Crişuri, Mureş, Bega, Timiş, Bărzava, Caraş, Nera, Cerna, Jiu, Olt, Vedea, Argeş, Ialomiţa, Buzău, Rm.Sărat, Putna, Trotuş, Bistriţa, Moldova, Suceava, Bârlad, cursurile mijlocii şi inferioare Siretului şi Prutului unde vor fi în creştere prin propagare.

Pe râurile din Dobrogea, debitele vor fi relativ staționare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş), în intervalul 25.10.2017 – 26.10.2017, a fost în creştere, având valoarea de 2700 m3/s**, sub media multianuală a lunii octombrie (3850 m3/s).

 Aval de Porţile de Fier debitele au fost în creştere la Gruia și pe sectorul Tr.Măgurele – Giurgiu şi în scădere pe sectoarele Calafat – Corabia şi Olteniţa – Tulcea.

**Debitul la intrarea în ţară (secţiunea Baziaş) va fi în creştere (3000 m3/s).**

 În aval de Porţile de Fier debitele vor fi în creştere pe sectoarele Gruia – Calafat şi Zimnicea – Călăraşi şi relativ staţionare pe sectoarele Bechet – Tr.Măgurele şi Cernavodă –

Tulcea.

**2.** **Situaţia meteorologică în intervalul 25.10.2017, ora 09.00 – 26.10.2017, ora 06.00**

**ÎN ŢARĂ**

**Vremea s-a ameliorat substanțial,** ca aspect, față de intervalul precedent, dar, din punct de vedere termic, a fost rece în regiunile sud-vestice și de sud, apropiată de normal în cele nord-vestice și centrale și răcoroasă, în rest. Temperaturile maxime, mai ridicate decât cele din ziua anterioară, în jumătatea de nord a țării și mai scăzute în cea de sud, au fost cuprinse între 5 grade la Mahmudia și Morărești (jud. Arges) și 17 grade la Gurahonț. Cerul a fost variabil cu înnorări în sud-vest și sud, iar în a doua parte a nopții și în nord-vest și centru. A plouat slab, pe arii restrânse în Oltenia și cu totul izolat în sudul Banatului, Muntenia, sudul Dobrogei și în Maramureș. În vestul Carpaților Meridioanli, la înălțimi mai mari de 2000 m, trecător, a mai fost lapoviță. Stratul de zăpadă, existent în platformele stațiilor meteorologice, la ora 21.00, avea grosimi de până la 15 cm, la Vf. Omu. Vântul a suflat slab până la moderat, iar în Bărăgan, Dobrogea și pe crestele montane a prezentat unele intensificări. La ora 06.00, valorile termice erau cuprinse între -2 grade la Miercurea Ciuc și 10 grade la Dej, Săcuieni, Gurahonț, Alba Iulia și Băile Herculane. Local, în Subcarpații Getici și, izolat. în Câmpia de Vest și estul Transilvaniei, îndeosebi, în orele dimineții, a fost ceaţă.

**Observație:** *Începând de ieri, de la ora 06.00, au fost în vigoare 2 atenționări - cod galben - de fenomene meteorologice periculoase imediate, vizând intensificări ale vântului, emise de SRPV Constanța.*

**LA BUCUREŞTI**

**Vremea s-a ameliorat substanțial,** ca aspect, însă, valorile termice au fost mai scăzute decât cele din intervalul precedent. Temperatura maximă a fost de 12 grade la Afumați, 13 grade la Băneasa și 15 grade la Filaret. Cerul a fost variabil, iar vântul a suflat slab până la moderat. La ora 06.00, se înregistrau 5 grade la stația meteo Băneasa și 6 grade la Filaret și Afumați.

**3. Prognoza meteorologică în intervalul 26.10.2017, ora 09.00 – 27.10.2017, ora 09.00**

**ÎN ŢARĂ**

**Vremea se va încălzi** în majoritatea regiunilor. Astfel, temperaturile maxime se vor încadra între 10 și 20 de grade, iar minimele între 3 și 11 grade. Cerul va fi variabil în jumătatea de sud a țării și mai mult noros în cea de nord, însă, doar pe arii restrânse, cel mai probabil în Maramureș, Transilvania, nordul Crișanei și al Moldovei, va ploua slab. Vântul va sufla slab și moderat, cu intensificări temporare, mai ales în zona montană. Dimineața, în zonele joase de relief, vor fi condiții de ceată.

**LA BUCUREŞTI**

**Vremea se va încălzi.** Cerul va fi variabil, iar vântul va sufla slab și moderat. Temperatura maximă se va situa în jurul valorii de 17 grade, iar cea minimă va fi de 5...7 grade. Dimineața și, mai ales, noaptea, vor fi condiții de ceață.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**GNM CJ Prahova** informează despre **o poluare accidentală, la data de 25.10.2017, ora 13.00, cu circa 200 litri amestec ţiţei cu apă de zăcământ, a unui torent şi a pârâului Mislea, în zona com. Scorţeni, sat Mislea, jud Prahova**, din cauza unei alunecări de teren, care a provocat fisurarea la supratraversarea unui torent, a conductei de transport ţiţei de la Parc 877 Mislea la Parc 1 Mislea, a OMV Petrom SA, Asset VII, Muntenia E, sector Ploieşti Vest. S-a luat măsura de oprire a pompării, izolarea prin închiderea ventilelor, s-a identificat spărtura, s-a montat un cep şi se va suda fisura. S-au aplicat pe torent 3 baraje absorbante, iar pe pârâul Mislea încă 2 baraje. Se va remedia solul poluat din albia torentului prin decopertare. Se va reveni cu informaţii suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 24.10.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**IGSU informează telefonic că două utilaje au luat foc în faţa unei vopsitorii din com. Brazi, din apropierea municipiului Ploieşti, județul Prahova, astăzi, 26.10.2017, ora 07.00. Incendiul s-a extins şi la faţada vopsitoriei, afectând circa 1000 mp.** Pompierii acţionează la faţa locului cu două autoscări şi patru autospeciale cu spumă. Se va reveni cu informaţii suplimentare.

1. **În domeniul solului şi vegetaţiei**

**GNM CJ Constanţa** informează telefonic că la data de **25.10.2017, s-a produs un incendiu de vegetaţie uscată (stuf), în localitatea Istria, pe drumul spre cetatea Histria, județul Constanţa. Au fost afectaţi cca. 3000 mp de vegetaţie.** Incendiul a fost stins prin intervenţia ISU Dobrogea.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.10.2017 - 25.10.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**